ການໂຈມຕີສະລະຊີບ ສັງຫານ 7 ຄົນ ຢູ່ພາກຕາເວັນອອກ ຂອງອັຟການິສຖານ 
ແຫລ່ງຂ່າວທາງດ້ານການທູດ ຂອງປາກິສຖານ ບອກວີໂອເອວ່າ ພວກໂຈມຕີ ບໍ່ໄດ້ເຂົ້າໄປໃນກົງສຸນ ແລະ ພວກພະນັກງານກົງສຸນ ແມ່ນປອດໄພດີ.
ບັນດາເຈົ້າໜ້າທີ່ ຢູ່ໃນພາກຕາເວັນອອກຂອງອັຟການິສຖານ ກ່າວວ່າ ການໂຈມຕີດ້ວຍອາວຸດປືນ ແລະ ລະເບີດ ໃນວັນພຸດ ມື້ນີ້ ຢູ່ໃນເມືອງ Jalalabad ໄດ້ສັງຫານເຈົ້າໜ້າທີ່ ຮັກສາຄວາມ ປອດໄພ 7 ຄົນ ແລະ ເຮັດໃຫ້ອີກ 10 ຄົນ ບາດເຈັບ ລວມທັງ ພົນລະເຮືອນ 3 ຄົນ ຕຳຫຼວດອັຟການິສຖານ ແລະ ພວກທີ່ເຫັນເຫດການ ກ່າວວ່າ ການໂຈມຕີໄດ້ເລີ້ມຂຶ້ນດ້ວຍລະເບີດຂະໜາດແຮງຫຼາຍໆຄັ້ງ ຢູ່ໃກ້ໆກົງສຸນປາກິສຖານ ຊຶ່ງຕັ້ງຢູ່ໃກ້ໆກັບ ກົງສຸນຂອງອິນເດຍ, ໂຮງໝໍ ແລະ ໂຮງຮຽນຫຼາຍຫຼັງ ຜູ້ບັນຊາການຕຳຫຼວດຂອງແຂວງ ນາຍພົນ Fazal Mohammad Sherzad ກ່າວຕໍ່ ບັນດານັກຂ່າວ ວ່າ ພວກທຳການໂຈມຕີ 3 ຄົນ ແນເປົ້າໝາຍໃສ່ກົງສຸນຂອງປາກິສຖານ ແລະ ໄດ້ວາງແຜນຈະບຸກເຂົ້າໄປ ໃນສະຖານທີ່ນັ້ນ ຈາກບ້ານພັກ ທີ່ຢູ່ຕິດກັບກົງສຸນ ປາກິສຖານ ແຕ່ທ່ານກ່າວວ່າ ກຳລັງຮັກສາຄວາມປອດໄພ ໄດ້ປິດລ້ອມບ້ານພັກ ດັ່ງ ກ່າວໄວ້ ແລະ ໄດ້ ສັງຫານພວກເຂົາ ໃນການຍິງຕອບໂຕ້ກັນເປັນເວລາ 2 ຊົ່ວໂມງ ແຫລ່ງຂ່າວທາງດ້ານການທູດຂອງປາກິສຖານ ບອກວີໂອເອວ່າ ພວກໂຈມຕີ ບໍ່ໄດ້ເຂົ້າ ໄປໃນກົງສຸນ ແລະ ພວກພະນັກງານກົງສຸນ ແມ່ນປອດໄພດີ ຍັງບໍ່ມີກຸ່ມໃດອ້າງເອົາຄວາມຮັບຜິດຊອບໃນທັນທີເທື່ອ Jalalabad ເປັນເມືອງເອກ ຂອງ ແຂວງ Nangarhar ຕັ້ງຢູ່ທາງພາກຕາເວັນອອກຂອງປະເທດ ທີ່ຕິດກັບປາກິສຖານ ບ່ອນທີ່ພວກກະບົດຕາລີບານ ແລະ ພວກນັກລົບທີ່ຈົງຮັກພັກດີຕໍ່ກຸ່ມລັດອິສລາມ ເຄື່ອນ ໄຫວຢູ່ນັ້ນ ການໂຈມຕີໃນວັນພຸດມື້ນີ້ ມີຂຶ້ນໃນຂະນະທີ່ ບັນດາຄະນະຜູ້ແທນຈາກ ອັຟການິສຖານ ປາກິສຖານ ຈີນ ແລະ ສະຫະລັດ ກຳລັງປະຊຸມກັນ ຢູ່ໃນນະຄອນຫຼວງ Islamabad ຊຶ່ງ ເປັນການຟື້ນຟູຄວາມພະຍາຍາມ ຄັ້ງໃໝ່ທີ່ແນໃສ່ ຫາທາງຍຸດຕິສົງຄາມທີ່ແກ່ຍາວມາໄດ້ 15 ປີລະຫວ່າງ ລັດຖະບານອັຟການິສຖານ ທີ່ສະໜັບສະໜູນໂດຍສະຫະລັດ ແລະ ກຸ່ມ ຕາລີບານທີ່ເຄີຍໄດ້ປົກຄອງປະເທດມາແລ້ວ